Af Marina Aagaard, MFT FIT FIRST, Frekvent Intens Træning, giver 8-10-årige børn større muskelstyrke, bedre balance, stærkere knogler og bedre hjertesundhed. Børn, skolebørn, har gavn af varieret fysisk aktivitet fx med forskellige idrætsgrene indenfor boldspil, gymnastik, atletik og fitnesstræning. Det har voksne i øvrigt også.
Motion i skolen - for skolebørn (og lærere?)
Børn i 0. – 3. klasse har i de kommende år mulighed for at få unik, specialudviklet fysisk aktivitet på skoleskemaet tre gange om ugen: ’FIT FIRST’ er evidensbaseret, udviklet af forskere, støttet af landets største idrætsaktører og i 2019 klar til blive lanceret i de af landets skoler, der ønsker tilbuddet.
Find inspiration til din egen træning med afsæt i det, man ved virker. Træn varieret med idræt og træning, der får pulsen op og bevæger krop og hoved. Brug FIT-formlen til at vælge din træning, så du får de ønskede oplevelser og resultater: Frekvens - hvor mange gange om ugen - regelmæssighed tæller: 3 dage om ugen anbefales her. Intensitet - hvor hård er træning - høj intensitet anbefales her (suppler med moderat intensitet). Tid - hvor længe varer træning - moderat varighed, 40 min., her (varier; kortere og længere tid). Type - hvilken træningsform - det ekstra T fortæller at variation har betydning og tæller.
Et motionskoncept med ’Frekvent Intens Træning’, der er udviklet specifikt til indskolingsbørn af idrætsforsker professor Peter Krustrup, Institut for Idræt og Biomekanik på Syddansk Universitet. Er udviklet, justeret og evidensbaseret ved omfattende forskning, der viser, at idrætsaktiviteter kan bruges i skoleregi til hyppig intens træning, der både er effektiv og motiverende. Det er siden 2011 blevet testet af forskere fra KU, SDU og Gentofte Hospital. Et samarbejdsprojekt mellem Syddansk Universitet, Team Danmark og DIF med 10 specialforbund: Badminton Danmark, Danmarks Basketball Forbund, Dansk Amerikansk Fodbold Forbund, Dansk Boldspil-Union, Dansk Håndbold Forbund, Dansk Judo og Ju-Jitsu Union, Dansk Orienterings-Forbund, Dansk Rugby Union, Dansk Taekwondo Forbund, Volleyball Danmark. DIF Fit First: Pressemeddelelse Foto: Basket af Joshua Hoehne © Unsplash